Ferreira: 'Vrye handel is illusie'
• Nuus • Ferreira: 'Vrye handel is illusie'
Vrye internasionale handel is ’n droombeeld. Hoe gouer die Suid-Afrikaanse Regering dít besef, hoe beter, sê mnr. Neels Ferreira.
Vrye internasionale handel is ’n droombeeld. Hoe gouer die Suid-Afrikaanse Regering dít besef, hoe beter, sê mnr. Neels Ferreira, voorsitter van Agri SA se bedryfskamer.
Ferreira het kommentaar gelewer op die groot styging in die hoeveelheid pluimvee en bevrore varkvleis wat volgens die Regering oor die afgelope jaar ingevoer is.
Ferreira sê ingevoerde, verwerkte produkte ontneem Suid-Afrikaners van broodnodige werksgeleenthede. “Buiten vir dié poste wat verlore gaan, kon ons ook talle geleenthede op verwerkingsvlak geskep het as dié produkte nie ingevoer was nie. Ons grootste probleem is nie armoede nie, maar dat die ekonomie nie vinnig genoeg groei nie.”
Die Departement van Landbou, Bosbou en Visserye se direktoraat internasionale handel het in sy kwartaallikse handelsverslag aangedui dat die invoer van bevrore hoendervleis vanuit Brasilië met 390% gestyg het, terwyl die invoer van bevrore varkvleis vanuit Duitsland verlede jaar 131% hoër was as in 2009.
Die pluimvee- én die varkbedryf meen egter dié statistiek is ietwat hoog.
Mnr. Theo Delport, besturende direkteur van Astral Foods se pluimvee-afdeling, sê dié maatskappy se inligting dui daarop dat die invoer van Brasiliaanse pluimvee vanaf 2009 tot verlede jaar met 3,7% toegeneem het. Brasiliaanse invoer styg
Die pluimveebedryf is egter bekommerd oor die skerp styging van 33,9% in Brasiliaanse invoer vanjaar. “Dit is kommerwekkend omdat die plaaslike vraag na pluimveevleis nie met soveel toegeneem het nie,” sê Delport.
Mnr. Simon Streicher, hoofbestuurder van die Suid-Afrikaanse Varkvleisprodusente-organisasie, meen die styging is tans nie rede tot kommer nie. “Die hoeveelheid wat ingevoer is, het nie gestyg nie. Dit gaan eerder oor ’n prysverandering.”
Streicher meen ingevoerde varkvleis kan juis help om die plaaslike markvraag na varkvleis te verhoog, omdat daar nie tans genoeg varkvleis geproduseer word nie. “Ons is oor die algemeen nie bekommerd oor invoer nie – mits die prys billik bly en die speelveld gelyk is.”
2011/06/29 06:42:50 PM
As invoere van hoendervleis beperk word kan baie mense hoenders in hulle agterplaas grootmaak vir `n ekstra inkomste, veral in die lae inkomste groepe en so hulle inkomste verhoog en die lokale ekonomie stimuleer1